OpenLLM-France/wikimedia huggingface dataset:
# Ronnie Spector

Veronica Greenfield (de soltera Veronica Yvette Bennett; 10 d'agost de 1943 - 12 de gener de 2022), coneguda com Ronnie Spector, va ser una cantant estatunidenca que va formar el grup musical femení The Ronettes el 1957 amb la seva germana gran, Estelle Bennett, i la seva cosina, Nedra Talley. Ronnie va liderar el grup, mentre que el productor discogràfic Phil Spector va produir bona part de la seva discografia. Els dos es van casar el 1968 i es van separar el 1972.
Bennett era coneguda com la "noia dolenta del rock and roll". El 1990, va publicar unes memòries, Be My Baby: How I Survived Mascara, Miniskirts, and Madness, Or, My Life as a Fabulous Ronette. El 2007 va ser inclosa al Saló de la Fama del Rock and Roll com a membre de les Ronettes.

## Carrera

La cantant va començar a actuar el 1959 amb la seva germana, Estelle Bennett i la seva cosina, Nedra Talley. Actuaven amb el nom de The Darling Sisters. Aviat van destacar i van actuar al club Apollo de Harlem. La seva manera de cantar i ballar les va portar a les discoteques més famoses de Nova York, com Peppermint Lounge.
Bennett va cantar com a solista de les Ronettes a principis i mitjans de la dècada de 1960, amb cançons tan famoses com "Be My Baby" (1963), "Baby, I Love You" (1963), "The Best Part of Breakin' Up" (1964) i "Walking in the rain" (1964).
El 1964 va iniciar una carrera en solitari amb el senzill "So Young". A partir de 1980 va publicar cinc àlbums d'estudi: Siren (1980), Unfinished Business (1987), Something's Gonna Happen (2003), Last of the Rock Stars (2006) i English Heart (2016). Bennett també va gravar un EP: She Talks to Rainbows (1999).

## Vida personal

Ronnie Spector va estar casada amb Phil Spector entre 1968 i 1972, de qui va prendre el nom artístic. Van adoptar tres nens, Donté, Louis i Gary Phillip. Ronnie Spector vivia a Danbury (Connecticut) amb el seu segon marit, Jonathan Greenfield (amb qui es va casar el 1982), i amb qui va tenir dos fills, Austin Drew i Jason Charles.

## Referències

* ↑ «1 No. 114: Ronnie Greenfield, et al. V. Philles Records, Inc., et al», 17-10-2002.
* ↑ Donovan, Patrick «The Last of the Rock Stars». TheAge [Australia], 12-04-2006.
* ↑ «Còpia arxivada», 2004. Arxivat de l'original el de març 20, 2007. [Consulta: de gener 13, 2022].
* ↑ Cateforis, Theo. The Rock History Reader. Routledge, 2013, p. 43. ISBN 9780415892124 [Consulta: 28 juliol 2017].
* ↑ «The Ronettes». [Consulta: 18 gener 2019].
* 1 2 3 4 «Mor Ronnie Spector, la líder de les Ronettes». Ara. [Consulta: 13 gener 2022].
* ↑ «Ronnie Spector - Singer - Biography». Biography.com. [Consulta: 27 agost 2015].
* ↑ Tuccio, M.B. «'Beyond the Beehive' tells Ronnie Spector's life story». Connecticut Post, 15-05-2012. Arxivat 2022-01-13 a Wayback Machine.
* ↑ Sisario, Ben «A Life of Troubles Followed a Singer’s Burst of Fame». The New York Times, 16-02-2009.
* ↑ «Còpia arxivada». MSN Entertainment. CreateSpace Independent Publishing Platform, 06-05-2010, p. 7 [Consulta: 13 gener 2022]. Arxivat 2014-05-29 a Wayback Machine. «Còpia arxivada». Arxivat de l'original el 2014-05-29. [Consulta: 13 gener 2022].
# Sabata Jiefang

Les sabates Jiefang són un nom comú utilitzat per a designar les sabates de sola de goma recobertes de tela que durant molt de temps van ser utilitzades com a sabates militars estàndard de l'Exèrcit Popular d'Alliberament. Van ser les sabates principals de l'Exèrcit Popular d'Alliberament des de principis de la dècada del 1950. Les sabates estan actualment retirades de l'uniforme de l'exèrcit, però tenen un ús civil comú.
Amb l'inici de la indústria del cautxú a la Xina, l'Exèrcit Popular d'Alliberament va substituir les sabates de tela per sabates Jiefang. La part superior i l'interior de la sabata estan fetes de material de cotó pur, i la part superior és de color verd.
El model de sabates prompte va substituir les sabates de tela i les sandàlies de palla com a sabates pràcticament imprescindibles i d'ús comú per a la població xinesa, així, durant el maoisme, es calcula que tothom a l'exèrcit, un 90% dels treballadors industrials i de serveis, i un 40% dels agricultors utilitzava sabates Jiefang. Fins i tot els líders, com Deng Xiaoping, calçaven la modesta sabata. Després de la dècada de 1980, amb l'auge de l'economia de mercat, hi ha molts tipus de sabates disponibles a la Xina, però moltes persones corrents encara les han fet servir. Durant la reestructuració i obertura econòmica de la Xina, algunes empreses que les comercialitzaven, com Double Star, van perdre o vore reduïts els contractes del govern i van haver de comercialitzar-les en l'economia civil, alhora que enfocaven la seua producció a altre tipus de sabates.
Tot i que les sabates Jiefang han estat substituïdes pel model 99 de sabates d'entrenament i per les botes militars a l'exèrcit, la producció civil d'estes sabates pràctiques i barates no s'ha aturat.
Des de la dècada del 2010, les sabates Jiefang s'han tornat a posar de moda a la Xina continental, el Japó i els països europeus i americans. El preu de la versió millorada és fins i tot de 76 dòlars, que és al mateix nivell de preus que les marques esportives famoses com Nike.

## Referències

* 1 2 «The Jiefang shoe in "Changjin Lake" has been popular for 50 years, and 4 major shortcomings made it finally withdraw from the stage of history», 12-05-2023.
* ↑ Chen, Xiao. Chinese Private Manufacturing Firms: The Challenges of Global Competition (en anglès). Routledge, 2018-03-15. ISBN 978-1-351-13469-9.
* ↑ Nothhaft, Christian. Made for China: Success Strategies From China’s Business Icons (en anglès). Springer, 2017-11-11. ISBN 978-3-319-61584-4.
* 1 2 焦波. Chinese Stories (en anglès). 五洲传播出版社, 2003. ISBN 978-7-5085-0386-8.
* 1 2 3 Peng, Sen. Reforming China (en anglès). Paths International Ltd, 2010-09-01, p. 357-358. ISBN 978-981-4298-05-6.
* ↑ «Chinese army to phase out 'liberation shoes'». BBC News, 22-07-2015 [Consulta: 13 maig 2023].
* ↑ «Old military shoes become fad overseas». China Daily. [Consulta: 14 maig 2023].
* ↑ «解放鞋今年爆红欧美 改良版售价达76美元一双». Arxivat de l'original el 2020-07-20. [Consulta: 21 agost 2010].
* ↑ 曾泰元著. «不知漢齋». A: 不知漢齋. 書林, 2013-05-01. ISBN 978-957-445-520-1.
* ↑ 韋秀英. «心靈雞湯». A: 心靈雞湯. 元華文創, 2015. ISBN 978-986-393-301-4.
# Juvencio Osorio Maldonado

Juvencio Osorio Maldonado (Asunción, 1 de juny de 1950 - Asunción, 10 de març de 2023) fou un futbolista paraguaià de la dècada de 1970.

## Trajectòria

Era un centrecampista que destacava per la seva tècnica exquisida i per ésser un gran distribuïdor de joc. La seva principal carència era el seu físic. Començà a destacar al club Cerro Porteño d'Asunción, on jugà entre 1971 i 1975. Aquest any fou traspassat al RCD Espanyol, on ja hi jugaven molts compatriotes com Luis César Ortiz Aquino o Roberto Cino. A l'Espanyol hi jugà durant quatre temporades, fins al 1979, amb més de 100 partits de lliga disputats i 11 gols marcats, a més de 6 partits europeus. Un cop marxà de Barcelona retornà al seu club d'origen, el Cerro, on jugà fins al 1981.
Fou 12 cops internacional amb la selecció del Paraguai, amb la qual marcà dos gols.
Un cop es retirà del futbol en actiu fou entrenador a les categories inferiors de Cerro Porteño amb notable èxit. Va fer campions a tots els equips inferiors del club. També arribà a entrenar equips professionals com l'Ypacaraí.

## Referències

* ↑ «Murió Juvencio Osorio, leyenda paraguaya». Última hora, 10-03-2023. [Consulta: 11 març 2023].
* 1 2 3 «Juvencio Osorio». national-football-teams.com. [Consulta: 20 abril 2013].
* ↑ «Osorio tercer paraguayo del Español». Mundo Deportivo, 28-05-1975. [Consulta: 20 abril 2013].
* 1 2 «Juvencio OZORIO». hallofameperico. [Consulta: 20 abril 2013].
* ↑ «Osorio ahora en los banquillos». Mundo Deportivo, 13-02-1990. [Consulta: 20 abril 2013].

## Enllaços externs

* Perfil a BDFutbol
# Estació de les Fonts

Mapa sinòptic de la Línia Barcelona-Vallès de FGC :
Les Fonts és una estació de ferrocarril propietat de Ferrocarrils de la Generalitat de Catalunya (FGC) situada a la urbanització de les Fonts, del municipi de Terrassa, a la comarca del Vallès Occidental. L'estació es troba a la línia Barcelona-Vallès per on circulen trens de la línia suburbana S1.
L'estació es va obrir l'any 1920, tot i que feia un any que el tren arribava a Terrassa en una estació provisional, per part de l'empresa Ferrocarrils de Catalunya (FCC) que estava ampliant el Tren de Sarrià cap al Vallès.
L'any 2019 va registrar l'entrada de 423.774 passatgers.

## Serveis ferroviaris

Línia Barcelona-Vallès de FGC :
| Procedència/Destinació | < | Línia | > | Procedència/Destinació |
| Barcelona - Pl. Catalunya | Rubí | | Terrassa Rambla | Terrassa Nacions Unides |

## Galeria d'imatges

* Servei suburbà S1 destinació Terrassa Nacions Unides deixant l'estació
* Servei suburbà S1 destinació Barcelona Plaça Catalunya arribant a l'estació

## Referències

* ↑ «Presentació del perllongament de la línia Barcelona-Vallès d'FGC a Terrassa». Ferrocarrils de la Generalitat de Catalunya. Arxivat de l'original el 2017-11-12. [Consulta: 13 agost 2015].
* ↑ Salmerón 1988, pàg. 25.
* ↑ Salmerón 1988, pàg. 16-18.
* ↑ «Història». Ferrocarrils de la Generalitat de Catalunya. Arxivat de l'original el 2010-03-07. [Consulta: 5 juny 2011].
* ↑ «Cronologia Històrica». Ferrocarrils de la Generalitat de Catalunya. Arxivat de l'original el 2012-05-26. [Consulta: 5 juny 2011].
* ↑ «Anuari estadístic DPTOP 2019. Transport per ferrocarril». Departament de Territori i Sostenibilitat. Arxivat de l'original el 2024-03-28. [Consulta: 19 juny 2023].

## Bibliografia

* Salmerón i Bosch, Carles. El tren del Vallès: Història dels ferrocarrils de Barcelona a Sabadell i Terrassa. Barcelona: Terminus, 1988. ISBN 8440435606.

## Vegeu també

* Xarxa ferroviària de Catalunya
# Frontera entre Rússia i Suècia

La frontera entre Rússia i Suècia es la frontera íntegrament marítima que separa ambdós països al mar Bàltic, a la badia de Gdańsk.
Suècia i la Unió Soviètica signaren un acord bilateral el 18 d'abril de 1988 delimitant la frontera. Després de la dissolució de la Unió Soviètica va restar una part russa amb l'óblast de Kaliningrad. Finalment, Rússia va signar un acord amb Lituània el 24 d'octubre de 1997 que permet determinar la posició del trifini entre Rússia, Suècia i Lituània.

## Referències

* ↑ Jonathan I. Charney, Lewis M. Alexander, Dr. Robert W. Smith, American Society of International Law International Maritime Boundaries, Volum 4, p. 3121
* ↑ David Attard, Malgosia Fitzmaurice, Norman A. Martinez Gutierrez The IMLI Manual on International Maritime Law: Volume I: The Law of the Sea, p. 205
* ↑ Treaty between the Republic of Lithuania and the Russian Federation on the Delimitation of the Exclusive Economic Zone and the Continental Shelf in the Baltic Sea, 24 October 1997

## Bibliografia

* PDF RUSSIA’S SECURITY RELATIONS WITH FINLAND, NORWAY, AND SWEDEN, Rory J. Hayden, september 2017
* PDF Mapa de les disputes territorials a l'Àrtida per Le Monde Diplomatique
# Escoles Ribas

Les Escoles Ribas són un edifici de Rubí (Vallès Occidental) catalogat com a bé cultural d'interès local.

## Història

El 1908, el fabricant tèxtil Francesc Ribas i Regordosa va disposar en el seu testament que del patrimoni familiar es construirien una escola a Rubí i un orfenat a Barcelona. El seu germà Lluís va morir el 1911 i ho va encomanar als seus hereus de confiança Jaume Carné, Eduard Amat i Josep Ventolrà, amb una dotació de 12 milions de pessetes. Aquests constituïren la raó social Herencia de Confianza de Luis Ribas (posteriorment Patronat Ribas), amb Carné com a administrador, que entre 1912 i 1913 va encarregar-ne el projecte a l'arquitecte Emili Sala i Cortés. Finalment, l'escola es va inaugurar el 1916.
El 1929, en va ser nomenat director Martí Tauler i Pruneda, depurat pel règim franquista l'any 1939. Va patir tres anys de presó, i en sortir-ne, va ser apartat de l'ensenyament.

## Descripció

És un edifici inspirat en les escoles angleses d'aquella època, format per diverses naus disposades simètricament en funció del pati central que fa d'eix. Hi ha dues naus centrals de dos pisos, i dues naus laterals d'una sola planta amb grans finestrals. Les naus laterals corresponien a l'aula de nens i nenes, en les que encara hi ha el nom a la façana.
Les cobertes de les naus són inclinades i estan fetes amb teules de ceràmica vidriada de diferents colors. Les portes del jardí presenten decoració de ferro forjat, mentre que la decoració dels pilars és de terra cuita amb motius florals.

## Vegeu també

* Casa-fàbrica Pi
* Cases Fills de Pau Ribas

## Referències

* 1 2 3 4 5 6 «Escoles Ribes». Inventari del Patrimoni Arquitectònic de Catalunya. Generalitat de Catalunya. Departament de Cultura. Direcció General del Patrimoni Cultural.
* ↑ Fernández, 2018, p. 32-33.
* ↑ Vilalta, Jordi «El germans Ribas, benefactors de la cultura local». Tot Rubí, 21-09-2020.
* ↑ Torné i Clemente, 2002, p. 9-28.

## Bibliografia

* Fernández, Juanjo «El Patronat Ribas, l’obra benèfica de la burgesia del segle XX». El Pou, publicació del Grup d’Estudis de la Vall d’Horta i la Muntanya Pelada, 8, 2018, pàg. 32-41.
* Torné i Clemente, Meritxell. Rubí. Recull gràfic 1872-1965. Barcelona: Efadós, 2002. ISBN 8495550121.

## Enllaços externs

* «Escoles Ribas». Pobles de Catalunya. Guia del Patrimoni Històric i Artístic dels municipis catalans. Fundació per a la Difusió del Patrimoni Monumental Català.
# Charlotte

«Charlotte» té aquests significats:
* Entitats de població:
** Charlotte (Carolina del Nord), ciutat al comtat de Comtat de Mecklenburg a l'estat de Carolina del Nord
** Charlotte (Iowa), població a l'estat d'Iowa
** Charlotte (Maine), població a l'estat de Maine
** Charlotte (Michigan), població a l'estat de Michigan
** Charlotte (Nova York), població a l'estat de New York
** Charlotte (Tennessee), població a l'estat de Tennessee
** Charlotte (Vermont), població a l'estat de Vermont
** Charlotte Amalie, capital i ciutat de les Illes Verges estatunidenques
** Charlotte Court House, població a l'estat de Virgínia
** Charlotte Harbor, concentració de població designada pel cens a l'estat de Florida
** Charlotte Park, concentració de població designada pel cens a l'estat de Florida
** Port Charlotte, concentració de població designada pel cens a l'estat de Florida
* Divisions administratives:
** Comtat de Charlotte, Illa del Príncep Eduard, Canadà
** Comtat de Charlotte, Florida, Estats Units
** Comtat de Charlotte, Virgínia, Estats Units
** Comtat de Charlotte, Estat de New York, Estats Units, vegeu Comtat de Washington (Nova York)
** Parròquia de Charlotte, Saint Vincent i les Grenadines
* Altres topònims:
** Charlotte Sound, Colúmbia Britànica, Canadà
** Charlotte Sound, Nova Zelanda
** Queen Charlotte Islands (anglès) o Haida Gwaii, arxipèlag a la Colúmbia Britànica, Canadà
* Biografies:
** Charlotte Brontë (Thornton, 1816 - Haworth, 1855), escriptora estatunidenca.
** Charlotte Corday (Saint-Saturnin-des-Ligneries, 1768 – 1793), assassina del radical jacobí francès Jean-Paul Marat.
** Charlotte Gainsbourg (Londres, 1971), actriu i cantant anglo-francesa.
** Charlotte Nilsson-Perrelli (1974), cantant sueca guanyadora del Festival d'Eurovisió.
** Charlotte Rampling (1946, Sturmer, comtat d'Essex), actriu britànica.
* Miscel·lània:
** Charlotte (darreria), pastís fet amb dits de bescuit i amb fruita o crema al centre
** Charlotte Bobcats, franquícia de la NBA amb seu Charlotte, Carolina del Nord
** Charlotte Gray (pel·lícula), film de 2001 dirigit per Gillian Armstrong.
** Batalla de Fort Charlotte, setge dirigit pel general espanyol Bernat de Gálvez
** Good Charlotte, grup de música pop-punk originari de Maryland (Estats Units)
# Émile Loubet

Émile Loubet (Marçana, 31 de desembre de 1838 - Montelaimar, 20 de desembre de 1929) fou polític i estadista francès, president de la Tercera República Francesa del 18 de febrer de 1899 al 18 de febrer 1906.

## Biografia

Loubet va néixer el 30 de desembre de 1838, fill d'un camperol propietari i alcalde de Marsanne (Drôme). Admès a l'advocacia de París el 1862, es va doctorar en dret l'any següent. Encara era estudiant quan va presenciar el gran triomf del partit Republicà a París a les eleccions generals de 1863, durant el Segon Imperi Francès. Es va establir per a l'exercici de la seva professió a Montélimar, on el 1869 es va casar amb Marie-Louise Picard. També va heretar una petita finca a Grignan.
Un dels primers càrrecs que va ocupar va ser l'alcaldia de Montelaimar (1870-1877, 1878-1899). El 1875 va ser elegit diputat a l'Assemblea Nacional francesa i retingué l'escó fins al 1885, quan passà al senat, on romangué fins al 1899. El 1887 es va fer càrrec del Ministeri d'Obres Públiques i cinc anys després presidí durant uns mesos el Consell de Ministres, tot assumint el ministeri de l'Interior. Conservà la Cartera fins a gener del 1893, ja amb el govern Ribot.
Entre 1896 i 1899 va ser president del Senat, i a partir d'aquesta data va ocupar la presidència de la república francesa fins al 1906. Durant el seu mandat es va desencadenar el cas Dreyfus.
Va ser distingit amb la Gran Creu de la Legió d'Honor (1899), i ocupà el càrrec de Gran Mestre de l'Orde entre 1899 i 1906. També fou cavaller de l'Orde Suprem de la Santíssima Anunciació, de l'orde del Toisó d'Or (1902) i de l'orde del Lleó noruec (1904).

## Referències

* 1 2 3 4 5 «1911 Encyclopædia Britannica/Loubet, Émile François - Wikisource, the free online library» (en anglès). [Consulta: 1r febrer 2025].
* ↑ «The Order of the Norwegian Lion» (en anglès). [Consulta: 1r febrer 2025].
# Banda C

La Banda-C és un rang de l'espectre electromagnètic de les microones que comprèn freqüències d'entre 3,7 i 4,2 GHz i des 5,9-6,4 GHz. Va ser el primer rang de freqüència utilitzat en transmissions satelitales. Bàsicament el satèl·lit actua com repetidor, rebent els senyals en la part alta de la banda i reemesos cap a la Terra a la banda baixa, amb una diferència de freqüència de 2.225 MHz Normalment s'usa polarització circular, per duplicar el nombre de serveis sobre la mateixa freqüència.
Ja que el diàmetre d'una antena ha de ser proporcional a la longitud d'ona de l'ona que rep, la Banda-C exigeix antenes més grans que les de la Banda Ku. Encara que això no és un problema més gran per a instal·lacions permanents, els plats de Banda-C imposen limitacions per a camions SNG (Sáteline News Gathering, camions dissenyats i equipats per enviar un senyal a un satèl·lit). Comparat amb la Banda-Ku, la Banda-C és més fiable sota condicions adverses, principalment pluja forta i calamarsa. Al mateix temps, les freqüències de banda-C estan més congestionades i són més vulnerables cap interferència terrestre.

## Bandes de microones

L'espectre de microones es defineix usualment com l'energia electromagnètica que va des d'aproximadament 1 GHz fins a 100 GHz de freqüència, encara que un ús més antic inclou freqüències una mica més baixes. La majoria de les aplicacions més comunes es troben dins del rang d'1 a 40 GHz. Les bandes de freqüències de microones, segons la definició de la Radio Society of Great Britain (RSGB), es mostren en el següent quadre :
| banda L | 1 to 2 GHz |
| banda S | 2 to 4 GHz |
| banda C | 4 to 8 GHz |
| banda X | 8 to 12 GHz |
| banda K$_u$ | 12 to 18 GHz |
| banda K | 18 to 26.5 GHz |
| banda K$_a$ | 26.5 to 40 GHz |
| banda Q | 30 to 50 GHz |
| banda U | 40 to 60 GHz |
| banda V | 50 to 75 GHz |
| banda E | 60 to 90 GHz |
| banda W | 75 to 110 GHz |
| banda F | 90 to 140 GHz |
| banda D | 110 to 170 GHz |

## Fonts

* R. Ludwig, P. Bretchko, RF Circuit Design, Theory and Applications, Prentice Hall NJ, 2000.
* http://hypertextbook.com/facts/2000/MaxLipkin.shtml
# Association Sportive des Douanes de Lomé

L'Association Sportive des Douanes de Lomé és un club de futbol togolès de la ciutat de Lomé. Juga els seus partits a l'Stade Agoè-Nyivé.

## Palmarès

* Lliga togolesa de futbol:
** 2002, 2005
* Copa togolesa de futbol:
** 2004

## Jugadors destacats

* Albert Batsa

## Referències

* ↑ Team profile – soccerway.com
* ↑ «Togo - List of Champions». RSSSF. [Consulta: 16 agost 2019].
* ↑ «Togo - List of Cup Winners». rsssf.com. [Consulta: 16 agost 2019].
# Batalla d'Olustee

La Batalla d'Olustee va ser una confrontació militar lliurada al comtat de Baker, Florida, el 20 de febrer de 1864 dins de la Guerra Civil Nord-americana. La batalla d'Olustee esdevingué la lluita més gran a l'estat de Florida durant la guerra.

## Desenvolupament

El febrer de 1864, el comandant del departament del sud, el General Major Quincy Adams Gillmore va ordenar una expedició a Florida per assegurar els enclavaments de la Unió, per tallar les rutes de subministrament de la Confederació i per reclutar soldats negres. Els homes del General Brigadier Truman Seymour es movien per l'estat, ocupant i alliberant territoris, trobant-se amb poca resistència. El 20 de febrer, els seus 5.500 homes es van acostar a les forces confederades de Joseph Finegan que estaven atrinxerades prop d'Olustee. Una brigada d'infanteria va eliminar les unitats d'avanç de Seymour. Les forces de la Unió van atacar però van ser repel·lides. La línia de la Unió es va trencar i van començar a retirar-se; Finegan no va continuar amb l'atac, possibilitant que gran part de les forces de la Unió poguessin fugir a Jacksonville.

## Resultat

Les baixes de la Unió van ser de 203 morts, 1.152 ferits i 506 desapareguts, donant un total de 1.861 homes. D'altra banda, les pèrdues de la Confederació són considerablement més baixes; 93 morts, 847 ferits, i 6 desapareguts, sumant un total de 946.

## Lloc històric d'Olustee

En l'actualitat, sobre el camp de la batalla d'Olustee s'ubica l'anomenat "Lloc històric del camp de batalla d'Olustee" (Olustee Battlefield Historic Site) que forma part del sistema estatal de parcs de Florida i així mateix de la xarxa de Boscos Nacionals dels Estats Units, localitzats a la Ruta 90.
També es realitza en el lloc històric una recreació anual de la batalla.

## Referències

* ↑ «American Battlefield Protection Program Battle Summary». National Park Service. Arxivat de l'National Park Service original el 2007-05-19. [Consulta: 31 desembre 2007].

## Enllaços externs

* Batalla de Olustee. (anglès)
* La Batalla de Olustee (Ocean Pond). (anglès)
* de Olustee. (anglès)
* Lloc amb fotografies. Arxivat 2007-08-25 a Wayback Machine. (anglès)